خوه‌ى و ملله‌ته‌گه‌ى توومار بكاو شوونه‌واریگ  داشتووگ تا وه‌گووره‌ى ئه‌و شوونه‌واره‌ یاد بكریه‌یگ  و له‌هویره‌و نه‌چووگ له‌بانان یا له‌ڕووژگار دویاى خوه‌ى، دى ئه‌و شوونه‌واریشه‌ ئه‌وه‌سه‌ ك داناین(أبداع)داشتووگ له‌و مه‌یدانه‌وه‌ ك سه‌رڕشته‌و به‌هره‌ له‌لى دیریگ ، فره‌جاریش دوینیم كه‌سه‌یلیگ  هه‌ن وڵاتیگ  له‌داناین یا ئبداع دیرن، وه‌لى نوڕید گرینگى یائه‌همیه‌ت وه‌خوه‌ى نیه‌یگ  و نیه‌لیگ  كه‌سه‌یل تریش له‌و به‌هره‌یه‌ كه‌ڵگ  وه‌ربگرن، هه‌ڵبه‌ته‌ یه‌یش هووكار تایبه‌ت خوه‌ى دیریگ  و شایه‌ت نه‌تویه‌نیگ  له‌ڕوى خه‌رجه‌وه‌ كتاویگ  یا دیوانیگ  شعرى بڕه‌سنیگه‌ چاپ.
ئمجا له‌ى باوه‌ته‌وه‌ تویه‌نیم بویشیم جى داخه‌ ك تائیسه‌ له‌وڵاته‌گه‌ى خوه‌مان ده‌رفه‌ت خاسیگ  نه‌دریاسه‌ به‌هره‌داره‌یل له‌ڕى چاپكردنه‌وه‌ په‌یام خوه‌یان بڕه‌سنن، دیاره‌ په‌یوه‌ندیداره‌یلیش هویچ گرینگى یا ئه‌همیه‌تیگ  نیه‌نه‌ مه‌سه‌له‌گه‌و شایه‌ت نه‌زانن ك هه‌ر به‌رهه‌م یا داناین تازه‌یگ  له‌نك قه‌ڵه‌مه‌وه‌ ده‌ربچووگ زانیارییگ  زیاتر و ئه‌ده‌بیگ  تازه‌تر و زانستیگ  پوخته‌تر وه‌ل خوه‌یا تیه‌ریگ ، بیگومان ئى له‌وه‌رچه‌ونه‌گرتن و پشتگووشخستنیشه‌ مشته‌كووڵه‌یگه‌و دریه‌یگ  له‌ هه‌نگڵ ڕووشنهویر و به‌هره‌داره‌یل. ئمجا ئایا چ زه‌ره‌دیگ  دیریگ  ئه‌گه‌ر ملله‌ته‌گه‌د زیاتر ده‌وڵه‌مه‌ن بووگ و ڕووشنهویر و به‌هره‌داریگ  زیاتر داشتووگ؟
ئیمه‌ى كورد به‌هره‌داره‌یل فره‌یگ  دیریم له‌گشت مه‌یدانه‌یل شعر و هونه‌ر و ئه‌ده‌ب و زانست و ته‌كنۆلۆجیا....هتد، وه‌لى نیه‌تویه‌نن بڕه‌سنه‌ مه‌رام و پشتگیرى خاسیگ  له‌لیان نیه‌كریه‌یگ  و ده‌زگاى تایبه‌تیگ  نیه‌ ئه‌را ئه‌وانه‌ك به‌هره‌دارن و له‌هه‌مان وه‌خت نه‌دارن و له‌ڕوى ماددیه‌وه‌ فه‌قیرحاڵن و توان كتاویگ  و بڕه‌سننه‌ چاپ یا داناین وئبداع خوه‌یان نیشان بیه‌ن، تایه‌كسه‌ر وه‌بى واسته‌كارى و خاترانه‌ ڕوى له‌و ده‌زگا بكه‌ن و ئه‌گه‌ر باوه‌ته‌گه‌یان له‌ژیر له‌یه‌كه‌وداین و شیه‌وكردن ده‌رچى و شایسته‌ى په‌خشكردن بوى، خه‌مسه‌ردى له‌لى نه‌كریه‌یگ  و(كتابناو كتابكم)نه‌وگ و یه‌كسه‌ره‌ ڕه‌زامه‌نى له‌بانى بدریه‌یگ  وه‌مه‌رجیگ  تا كابرا خوه‌ى زنگه‌ كارى جى وه‌جى بكریه‌یگ  نه‌ك وه‌بار خه‌مه‌وه‌ بچووگه‌ ژیر خاك و ئه‌وسا هه‌وڵ چاپكردن ده‌سنویسه‌گه‌ى بدریه‌یگ ، له‌هه‌مان وه‌خت جى ده‌سخوه‌شیه‌ ك ده‌زگاى ئاراس له‌هه‌ولێر و ده‌زگایه‌یل تر ڕووشنهویرى گام خاسیگ  نانه‌ له‌ى باوه‌ته‌وه‌، وه‌لى لایه‌نه‌یل په‌یوه‌ندیدار ناوچه‌یى و ده‌سڵاتداره‌یل دڵخوه‌شى نیه‌نه‌ به‌هره‌داره‌یل و ده‌س یارمه‌تى ئه‌ڕایان دریژ نیه‌كه‌ن وه‌ئاسانى كاریان بچووگه‌ ڕییه‌وه‌، چوینكه‌ ئمڕوو ئه‌گه‌ر هات و كه‌سیگ  به‌هره‌دار وه‌ئاسانى دیوانیگ  شعرى یا كتاویگ  تاریخى یا داستان و رۆمانیگ  ئه‌ڕاى چاپكریا له‌لایه‌ن ده‌زگایه‌یل چاپه‌مه‌نى حكوومه‌ته‌وه‌، ئه‌وه‌ بیگومان بووگه‌ هانداین ئه‌را به‌هره‌داره‌یل تر و دى دڵته‌نگى(یأس) نیه‌گریگه‌یان و ئه‌وانیش وه‌رده‌وام بوون له‌بان داناین و هویره‌وكردن، چوینكه‌ هه‌ر نه‌وه‌یگ  ده‌نگ  و ڕه‌نگ  خوه‌ى دیریگ  و مامڵه‌ وه‌ل ئه‌زموون خوه‌یا ئه‌كاو جیاوازه‌ له‌نه‌وه‌یل وه‌رجه‌ خوه‌ى و دویاى خوه‌ى ، یه‌یش نه‌ك وه‌و مه‌عنا ك هویچ په‌یوه‌ندییگ  نیه‌ له‌ناونیان.
به‌عزه‌ جاریگ  دوینیم كارایگ  فه‌قیر، خاسترین و جوانترین چشته‌یلیگ  له‌هه‌گبه‌ى شاریاسه‌وه‌و هویچ ده‌سڵاتیگ  نه‌یریگ  ده‌ریان بخه‌یگ ، وه‌لى دوینید كابرایگ  دارنده‌و ده‌وڵه‌مه‌ن هه‌ر له‌وه‌ر ئه‌وه‌ك وه‌ناوبانگ  بووگ كتاویگ  ره‌سنیگه‌ چاپ و چوار باوه‌ت په‌سه‌ن و دڵگیر له‌تى نیه‌و ته‌نیا له‌وه‌ر ئه‌وه‌سه‌ وه‌پى بویشن دانه‌ر(مۆلف)و به‌س. ئمجا خاستر ئه‌وه‌سه‌ ده‌رفه‌ت بدریه‌یگه‌ به‌هره‌داره‌یل نه‌ك سه‌رمایه‌داره‌یل.
